[{"text_idx": "#000000", "text": "Esperanto estis uzata en virtuala UN-kunsido"}, {"text_idx": "#000001", "text": "Pluraj gravuloj de Unuig\u0302intaj Nacioj partoprenis en reta kunveno pri multlingvismo, kiun iniciatis reprezentantoj de UEA. La kunsido estis interpretita ankau\u0306 al Esperanto, kaj kelkaj parolantoj mem uzis la lingvon. Tamen nenia g\u0302enerala subteno al la ideo au\u0306 uzo de Esperanto estis esprimita."}, {"text_idx": "#000003", "text": "La iom pli ol trihora reta kunsido okazis la 12-an de junio. Krom samtempa interpretado inter la ses oficialaj lingvoj de UN, okazis interpretado al kaj el Esperanto, kiun organizis Universala Esperanto-Asocio. La anoncita temo de la kunsido estis \u201dkonstrui reciprokan komprenig\u0302on pere de multlingvismo\u201d."}, {"text_idx": "#000004", "text": "Multlingvismo estas oficiale agnoskita kiel \u201dkerna valoro\u201d de UN, kaj la g\u0302enerala sekretario de UN, Anto\u0301nio Guterres, menciis multlingvismon kiel unu el siaj prioritatoj. Tamen efektive ene de UN mem la koncepto grandparte s\u0302ajnas temi pri la ses oficialaj lingvoj de la organizaj\u0302o, kiel indikas UN sur sia retpag\u0302o pri multlingvismo."}, {"text_idx": "#000005", "text": "Evidente, ec\u0302 la ses oficialaj lingvoj tamen ne estas egalaj en UN, c\u0302ar nur du el ili, la angla kaj la franca, estas uzataj kiel laborlingvoj."}, {"text_idx": "#000006", "text": "Unu el la c\u0302efaj organizantoj de la kunveno estis la Komitato de Neregistaraj Organizaj\u0302oj pri Lingvoj. G\u0302i estas tema komitato fondita en majo 2022 de la konferenco de NRO-j en konsultaj rilatoj kun UN. Pli ol 20 NRO-j tiam alig\u0302is al la komitato, kiu celas doni pli grandan atenton al lingvaj aferoj c\u0302e UN, al lingva egaleco kaj forigo de lingva diskriminacio."}, {"text_idx": "#000007", "text": "Kiel prezidanto kaj vicprezidanto de la komitato tiam estis elektitaj reprezentantoj de UEA, Francis Hult kaj Humphrey Tonkin. Ilia rolo estis aparte grava en la realigo kaj kunordigado de la kunveno. Inter la parolantoj estis pintaj gvidantoj de Unuig\u0302intaj Nacioj, plej notinde Csaba Ko\u030bro\u0308si, la nuna prezidanto de la G\u0302enerala Asembleo."}, {"text_idx": "#000008", "text": "La kunvenon alparolis ankau\u0306 pluraj UN-ambasadoroj, stabanoj de la Skipo por Multlingva Agado c\u0302e la oficejo de Unuig\u0302intaj Nacioj en G\u0302enevo kaj de la regiona oficejo de Unesko en Bangkoko. Krome partoprenis reprezentantoj de civitanaj organizaj\u0302oj kaj sciencaj fakuloj."}, {"text_idx": "#000010", "text": "Mark Fettes en sia elpas\u0302o parolis pri \u201dla esenca rolo de multlingvismo en tagordo 2030\u201d. Li argumentis, ke \u201dlingva diverseco estas nedisigeble ligita kun la bonfarto de kaj la homoj, kaj la planedo\u201d, kaj aparte parolis pri indig\u0302enaj kaj minacataj lingvoj. Esperanto aliflanke tute ne estis menciita en lia parolado."}, {"text_idx": "#000012", "text": "\u2013 Diversaj aspektoj de tio estas traktitaj en la Nitobe-simpozioj, la novjorkaj simpozioj organizitaj de la Studgrupo pri Lingvo kaj UN, kaj en aliaj elpas\u0302oj en la rondoj de NRO-oj kaj la internaciaj konferencoj de UN. La j\u0302usa kunveno estas certe la plej prestig\u0302a kaj politike influa evento en tiu linio g\u0302is nun. Tio estas la rezulto de multjara pacienca laboro. Pri la evento mem la c\u0302efan meriton portas Francis Hult, sed Humphrey Tonkin estas la motoro de la strategio kiu kondukis tien."}, {"text_idx": "#000013", "text": "La fundamenta ideo malantau\u0306 la strategio lau\u0306 Fettes estas, ke oni serioze sintenos al Esperanto nur, se oni serioze aliras la faktojn kaj konsekvencojn de lingva diverseco."}, {"text_idx": "#000014", "text": "\u2013 Estas unuopaj homoj en la UN-sistemo, kiuj havas tian konscion, sed la reganta UN-kulturo, kiam g\u0302i ne simple akceptas la regadon de la angla \u201cpro praktikaj kialoj,\u201d apenau\u0306 kapablas pensi preter la kutima hierarkio de s\u0302tataj lingvoj, En tiu senco, la radikala kontribuo de Esperanto restas ankorau\u0306 preter la mensa horizonto de la plej multaj UN-anoj."}, {"text_idx": "#000015", "text": "Tamen pli kaj pli da homoj en la rondoj de UN lau\u0306 li nun komprenas, ke la esperantistoj kaj UEA havas ion gravan por diri pri multlingveco."}, {"text_idx": "#000016", "text": "\u2013 Kreskas ankau\u0306 la akcepto, ke Esperanto estas plene funkcianta lingvo, uzata de inteligentaj homoj por celoj parencaj al la celoj de UN. Tio do estas neta progreso."}, {"text_idx": "#000017", "text": "Lau\u0306 gazetara komuniko de UEA, la aliaj parolantoj \u201dtraktis la demandon de fortigo de internacia kunlaboro pere de multlingvismo, faciligo de problemosolvado, kaj profundigo de interkomprenig\u0302o trans diferencoj\u201d. Lau\u0306 la sama gazetara komuniko, temas pri brila sukceso:"}, {"text_idx": "#000018", "text": "La kunveno reprezentas la plej fortikan g\u0302isnunan utiligon de Esperanto en kunveno de gvidantoj kaj koncernatoj de Unuig\u0302intaj Nacioj. Tiurilate, temas pri sukcesa momento en la strategio de UEA por antau\u0306enigi la praktikon de multlingvismo en Unuig\u0302intaj Nacioj kaj malfermi pordon al utiligo de multaj lingvoj, inkluzive Esperanton, por engag\u0302i pli larg\u0302an tutmondan perspektivon \u2013 kio konsistigis la c\u0302efan temon de la kunveno."}, {"text_idx": "#000019", "text": "Ec\u0302 se temas pri granda pas\u0302o por UEA, en la novaj\u0302a retejo de UN mankas ajnaj informoj pri la kunveno. La plej aktuala novaj\u0302o pri la temo \u201dmultlingvismo\u201d aperis la 26-an de majo, kaj temas pri la graveco de sekuraj retaj spacoj por libera sinesprimado."}, {"text_idx": "#000021", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000022", "text": "Aktivuloj klopodas savi la kursojn de Duolingo"}, {"text_idx": "#000023", "text": "UEA denove prokrastas la novan retejon"}, {"text_idx": "#000024", "text": "koran gratulon por la progreso c\u0302e UN."}, {"text_idx": "#000026", "text": "Li certe pensas tion, Uloj en UEA ne havas realecan senton. Delonge jam ne plu."}, {"text_idx": "#000028", "text": "Iam, antau\u0306 multaj jaroj, mi reprezentis UEA-n en konferenco de internacia organizaj\u0302o pri lingva edukado. Mi ne bezonis diri, ke UEA volas disvastigi Esperanton, tio estis memevidenta. Sed oni au\u0306skultis, kion mi cetere havis por diri pri lingvopolitiko. Tio estas la unua pas\u0302o \u2014 ke oni agnosku UEA-n kiel interesan kaj aferecan partneron. Por muitaj eksteruloj venas ec\u0302 kiel agrabla surprizo, ke UEA havas ankau\u0306 ion alian por diri ol \u201cuzu Esperanton\u201d, kiel oni atendas."}, {"text_idx": "#000029", "text": ">Tio estas la unua pas\u0302o \u2014 ke oni agnosku UEA-n kiel interesan kaj aferecan partneron."}, {"text_idx": "#000032", "text": "Certe, tamen c\u0302u tia atento al temoj \u201cekster-Esperantaj\u201d, kiu observeblas nuntempe en UEA, TEJO k.a., ne estas simple agnosko, ke ili ne povas proponi ion ajn atentindan en sia c\u0302efa tereno? Ja krom ni ekzistas (felic\u0302e) nemalmulte da aliaj, kiuj okupig\u0302as pri temoj de multlingveco, defendo de rajtoj de minoritatoj k. t. p. Pri la internacia planlingvo, tamen, okupig\u0302as neniu krom ni. C\u0302u do ne estus preferinde, ke oni donu pli da fortoj al tio, en kio neniu kapablas onin anstatau\u0306i?"}, {"text_idx": "#000034", "text": "> Mark Fettes en sia elpas\u0302o parolis pri \u201dla esenca rolo de multlingvismo en tagordo 2030... Esperanto aliflanke tute ne estis menciita en lia parolado\u201d.\nKial paroli pri Esperanto, se la kunveno estas destinita por renversi Espranton k meti ghin en gheneralajn vicojn de \u201cegalaj lingvoj\u201d. Tamen, inter chiuj egaluloj ekzistas la plej egala \u2013 la Angla.\nLa hipokriteco ne konas limojn. Chi tiu renkontigho povas esti konsiderata kiel kapitulaco al la Angla.\nTute ne hazarde H. Tonkin iam nomis \u201cfinan venkon\u201d absurdajho k M. Fettes aldonis nun, ke \u201clingva diverseco estas nedisigebla ligita kun la bonfarto de la homoj, kaj la planedo\u201d, tute forgesante pri rolo de E-o. Mi vidas absurdon ne en la \u201cfina venko\u201d, sed en chi tiu kunveno. Mi vidas la perfidulojn al la E-movado. E-o farighis nur \u201celemento de pli justa nacia k internacia lingvopolitiko\u201d, elemento de ilia politiko, en kiu H. Tonkin vere estas \u201cmotoro de la strategio\u201d."}, {"text_idx": "#000035", "text": "\u201cChi tiu renkontigho povas esti konsiderata kiel kapitulaco al la Angla.\u201d"}, {"text_idx": "#000040", "text": "\u201cPerfidi\u201d estas ege forta verbo, kiun c\u0302efe uzas certaj ekstremaj partioj kaj ideologioj. Kompreneble, se oni estas estrarano de organizaj\u0302o, kiu lau\u0306 sia statuto disvastigas Esperanton, oni devas agi lau\u0306e. Sed se temas pri parolantoj de la lingvo \u2013 estas multaj parolantoj, kiuj ec\u0302 ne sentas apartenon al ia \u201cEsperanto-movado\u201d (kiel socia movado), La lingvo apartenas ankau\u0306 al ili,"}, {"text_idx": "#000042", "text": "Mi konsentas, ke la funkciuloj kaj estraranoj de iu organizo havas la devon labori por la deklarita celo de la organizo. Sed vi certe ne celas, ke se mi ne emas aktive disvastigi Esperanton, mi devas eksig\u0302i el UEA, la landa asocio kaj la loka klubo, por ne \u201cperfidi la lingvon\u201d? Cetere, \u201clingvon\u201d ec\u0302 ne eblas perfidi."}, {"text_idx": "#000043", "text": "Ne, mi ne parolis pri vi, sed ja pri la personoj, pri kiuj Aleksandr parolis.\nLi nomis specife Tonkin kaj Fettes. Kaj mi mem volas aldoni la estraron kaj komitaton de la nun kaduka UEA. Kiel membro en organizo oni povas esti neaktiva, sed se estraro kaj komitato detruas dum multaj jardekoj funkciantan sistemon, specife la CO nepovante starigi decan anstatau\u0306igon, au\u0306 se komitato restas tute pasiva kaj kontribuas malmulte dum g\u0302i havas gravan taskon, oni perfidas la organizon kaj la lingvon.\nKaj kvankam mi tute subskribas la Bulonjan Deklaracion, mi konsideras perfidon al la lingvo ankau\u0306 la organizon de UK en lando kie la registaro persekutas judojn kaj au\u0306 gejojn. Tio estas ec\u0302 ne nur perfido de Esperanto, sed de la homaro kiu sopiras al harmonio kaj paco en la mondo."}, {"text_idx": "#000046", "text": "Mi supozis, ke estas klare, ke temas pri la idearo, kiu, negrave c\u0302u oni subtenas g\u0302in, estas ligita al nia lingvo."}, {"text_idx": "#000047", "text": "G\u0302uste kiel lingvisto mi distingas inter lingvo kaj la idearo de ties parolantoj. Dum Sovet-Unio ekzistis, la rusa ne estis \u201dlingvo de komunismo\u201d. La valora idearo ligita al Esperanto estas propre la idearo de la Esperanto-movado, sed mi konas parolantojn de Esperanto, kiuj ne sentas sin kiel movadanojn. Kaj ili ne bezonas."}, {"text_idx": "#000048", "text": "La rusa ne naskig\u0302is pro au\u0306 kun komunisma idearo. G\u0302in ne kreis unu homo kun tre specifa idearo. Tiel estas pli malpli se temas pri preskau\u0306 c\u0302iuj naciaj lingvoj.\nTamen Esperanto estas escepto. Esperanto ekestis kiel artefarita lingvo, sed g\u0302i neniel naskig\u0302is en vakuo. Mi ne bezonas rememorigi al vi, kial Zamenhof kreis nian karan lingvon.\nMi ne apartenas al la esperantistoj, kiuj opinias, ke esperantistoj nepre subtenu la internan ideon. Kontrau\u0306e, mi subtenas la Bulonjan Deklaracion same kiel vi, sed tio ne povas tute forvis\u0302i idearon ligitan al la lingvo.\nSe oni konsideras, ke nun estas rusaj \u201desperantistoj\u201d, kiuj defendas la detruon de Ukrainujo, ke estas troveblaj ec\u0302 idiotoj en eu\u0306ropaj kaj latinamerikaj landoj, kiuj defendas la fiagojn de la rusa s\u0302tato, mi ne povas rigardi tion alimaniere ol perfido de nia lingvo. Kaj mi rimarkis, ke ne nur mi, sed ankau\u0306 aliaj esperantistoj konsideras tion perfido, ne nur de la lingvo sed de la kerno de nia esperantisteco.\nBedau\u0306rinde pro grandaj s\u0302ang\u0302ig\u0302oj en la mondo dum la pasintaj 30-35 jaroj (interreto ktp...) parte tute alia kategorio da homoj eklernis Esperanton, sed ankau\u0306 multe kulpas la senpripensan, malplenan politikon de UEA. Do iel oni jam devas distingi inter la idearo kaj parolantaro, sed la fiasko de precipe UEA krei pli da kunsento kaj amikemo inter esperantistoj kaj pli specife la membraro estas korpremanta. Des pli, se oni vidas, ke la nuna stumblado de la organizo ec\u0302 pli dividas."}, {"text_idx": "#000049", "text": "\u201cne kreis unu homo kun tre specifa idearo. Tiel estas pli malpli se temas pri preskau\u0306 c\u0302iuj naciaj lingvoj.\u201d\nInteresa noto, en Twitter mi legis pepojn el multaj Ukranioj, kiuj diras, ke multaj de la denaskaj rusparolantoj en Ukrainio, nun c\u0302esis uzi la Ruslingvo kaj startig\u0302is paroli la ukrainan anstatau\u0306e."}, {"text_idx": "#000051", "text": "Nur ekstremaj politikaj movadoj serc\u0302as \u201cperfidulojn\u201d en siaj vicoj! Bedau\u0306rinde vi miskomprenis min. Per \u201cnemovadanoj\u201d mi ne celis iun kategorion de \u201clingvistoj\u201d serc\u0302antaj nuran \u201cprofiton\u201d, kaj ec\u0302 malpli mi celis la estraranojn de UEA. Mi celis mian iaman universitatan kolegon, kiu lernis Esperanton por skribi sciencan artikolon pri la Esperanta traduko de sveda klasikaj\u0302o. Mi celas mian edzinon, kiu flue parolas la lingvon de pli ol du jardekoj, sed rifuzas esti nomata \u201cesperantisto\u201d kaj ne interesig\u0302as pri la movado. Mi celas certan usonan kaj certan israelan kolegojn en mia propra fako slavistiko, kiuj s\u0302atis babili Esperante kun mi en internaciaj konferencoj sed estas nekonataj en Esperantujo. Mi celis la multajn denaskulojn, ankau\u0306 tri infanojn miajn, kiuj ne aktivas en la movado nek nomas sin \u201cesperantistoj\u201d, sed konsideras Esperanton sia amata familia heredaj\u0302o. Neniu el ili \u201cvole-nevole detruas k perfidas E-movadon\u201d. Esperanto estas ankau\u0306 ilia lingvo."}, {"text_idx": "#000052", "text": "Vi ankau ne sufiche komprenis min.\nLa Bulonja Deklaracio difinas esperantiston, kiel persono, kiu scias k uzas E-on. Tial mi ne komprenas kial viaj konatuloj ne volas nomi sin esperantistoj.\nMembreco en E-socio estas nur rekomendita. Mi parolis pri estraranoj, kiuj ne nur apartenas al la E-socio, sed ankau aspiras gvidi chi tiun E-socion. Ili ne subtenas esperantismon, Iliaj agoj detruas E-movado.\nChiu sana societo strebas forigi tiajn \u201cperfidulojn\u201d. Se chi tiu deziro ne ekzistas, tiam la societo iom post iom pereos."}, {"text_idx": "#000054", "text": "Multaj forlasas la vicojn de la E-asocioj, konsciante, ke ili estas \u201cnesaveble putritaj\u201d.\nMalgrandaj opoziciaj grupetoj ne povas efike konraustari k disfalas. I. Lapenna provis organizi la novan asocion NIM, sed post lia morto ghi rapide disfalis, char ghi havis la saman bazon \u2013\u201cneutralismo\u201d.\nSAT estis bona ekzemplo de la sukcesa apartigho de UEA, ili proklamis \u201cFor la neutralismon!\u201d. Komence SAT evoluis tre rapide k ech farighis \u201ckonkuranto\u201d de UEA. Tamen la historio ripetighis poste, kiam la gvidadon \u201ckaptis aliaj homoj\u201d k komencighis sama stagnado, char deklari belajn principojn tute ne signifas observi ilin.\nMi pensas, ke la chefa kialo de \u201dfiasco\u201d estas la nedemokratia sistemo ene de la asocioj. Se ekzistus vera demokratio en asocioj k travideblaj elektoj k referendumoj, tiam ni vidus alian situacion."}, {"text_idx": "#000056", "text": "Prave. Mi pli frue jam faris saman analizon. Kiam la landaj organizoj de UEA ankorau\u0306 estis fortaj kaj la Komitato ankorau\u0306 funkciis, estis iuspeca malrekta demokratio, sed tiu tempo jam longe pasis kaj reformoj ne okazis.\nNun estraro agas kaj ruinigas tute lau\u0306plac\u0302e sen devo respondeci pri siaj agoj. La Centra Oficejo de UEA baldau\u0306 jaro malplenos sen esti vendita. Tio kostas dekmiloj monate al la asocio sed tio havas neniajn konsekvencojn por la detruantoj kaj perfidantoj.\nRilate SAT, mi alig\u0302as al via opinio.\nEsperanto urg\u0302e bezonas renovigon, forlason de malnovaj strukturoj. C\u0302u ni apude staru kaj simple observos la kompletan falon kaj malutilug\u0302on de Esperanto au\u0306 c\u0302u ni agu? Tiu demando estas nun ekstreme grava."}, {"text_idx": "#000057", "text": "Inter alie, koncerne la temon de \u201cc\u0302u ni agu\u201d mi sendis al vi personmesag\u0302on en Mia Vivo."}, {"text_idx": "#000059", "text": "Tute malplena la konstruaj\u0302o ec\u0302 nun ankorau\u0306 ne estas: du oficistoj (libroservisto kaj kontisto) plu dej\u0302oras tie kaj ankau\u0306 volontuloj umas."}, {"text_idx": "#000062", "text": "Jen la kostoj por la oficeja domo en 2021: 17766 \u20ac jare (1480 \u20ac monate). 17766 \u20ac jare estas certe atentinda sumo, sed klare mejlojn for de la supozataj dekmiloj monate. Au\u0306 eble la dekmiloj celas la nehavatan monon pro la nevendo, sed tiam same prave oni povus vekrii ekz. pri centmiloj."}, {"text_idx": "#000063", "text": "Kompreneble tiuj precizigoj ne malvalidigas kritikojn kontrau\u0306 la nunaj (kaj la pasintaj) gvidantoj pri la agmaniero, sed oni almenau\u0306 kritiku sur firma bazo."}, {"text_idx": "#000064", "text": "S-ro Moleono, vi ne valoras mian tempon kaj mi ne speciale volus reagi al viaj ridindaj ekonomikaj amatoraj\u0302oj, sed por ke aliaj komprenu:"}, {"text_idx": "#000069", "text": "C\u0302u vi vere pensas ke \u201cnormaluloj\u201d kiuj laboras c\u0302e la UN, ne nur adoptus esperanton, sed ankau\u0306 forj\u0302etus la aliajn oficialajn lingvojn?"}, {"text_idx": "#000073", "text": "\u201cNun multaj ech ne audis pri E-o, sed propagando de la angla sonas \u201c che chiuj anguloj\u201d\u201d"}, {"text_idx": "#000076", "text": "Hmmm, mi estas \u201ctiu Tonjo\u201d (au\u0306 Ton\u0303o) \ud83d\ude4b, kaj mi ne memoras ke mi salutis min mem. Au\u0306 c\u0302u jes? Interreto estas tiom konfuza...\nC\u0302iukaze, jes, spirite mi trovig\u0302as en c\u0302iuj esperantaj diskutoj, do saluton! \ud83d\ude0a"}, {"text_idx": "#000079", "text": "PIV donas signifojn kun ekzemploj el Zamenhof: \u201ciniciati iun interrompantan diron au\u0306 faron\u201d kaj \u201cpublike iniciati au\u0306 deklari\u201d. \u201cElpas\u0302i kun parolo\u201d fakte estas formo de \u201cpublike deklari\u201d kaj, lau\u0306 mia sperto, tute kutima. Serc\u0302o montras, ke g\u0302i aperas en periodaj\u0302oj jam en la 1920-aj jaroj."}, {"text_idx": "#000080", "text": "Dankon, Kirill, ankau\u0306 mi mem kompreneble serc\u0302is la vorton en PIV, sed lau\u0306 mia kompreno de la artikolo, temis nek pri publika deklaro nek pri iuspeca interrompo lau\u0306 la signifo de PIV.\nLau\u0306 mia kompreno simple temis pri \u201cparolado\u201d au\u0306 \u201calparolo\u201d, kio ne tute egalas al \u201celpas\u0302o\u201d.\nEkzemple, se en iu urbo okazas katastrofo, la urbestro povas \u201celpas\u0302i\u201d kun/per publika deklaro.\nSed se tiu sama urbestro estas esperantisto kaj trovig\u0302as en iu kunveno kie oni diskutas pri lingvoj kaj li kontribuas per sia vidpunkto, li ne faras \u201celpas\u0302on\u201d sed faras \u201cparoladon\u201d au\u0306 alparolas la c\u0302eestantojn.\nC\u0302u vi vidas la diferencon?"}, {"text_idx": "#000081", "text": "Cetere, mi kredas, ke pli kutime oni parolas pri ekzemploj \u201cde\u201d personoj kaj uzas \u201cel\u201d kun objektoj."}, {"text_idx": "#000082", "text": "mi supozas ke Zamenhof uzadis \u201celpas\u0302i\u201d lau\u0306ante la signifaron de la rusa \u0432\u044b\u0441\u0442\u0443\u043f\u0430\u0442\u044c, vidu specife la sencojn 4-5 #%D0%97%D0%BD%D0%B0%D1%87%D0%B5%D0%BD%D0%B8%D0%B5Semantike, la frua Esperanto estis pli influata de la rusa ol ofte konsciate, kaj diversaj uzoj tiaj restas validaj."}, {"text_idx": "#000083", "text": "Tia uzo ankau\u0306 nun estas pli ofta, kaj pli akceptata, c\u0302e ruslingvaj esperantistoj \ud83d\ude42"}, {"text_idx": "#000087", "text": "Sed en la artikolo mi vidas nek iniciaton, nek deklaron de Fettes. Nur alparolon/paroladon.\n\u201celpas\u0302i\u201d lau\u0306 mi ankau\u0306 iel elradias \u201caperi\u201d, sed se oni trovig\u0302as en (virtuala) rondo kaj oni rakontas ion au\u0306 inters\u0302angas opiniojn au\u0306 diskutas, kiel/kial tio estas \u201celpas\u0302o\u201d?\nC\u0302u vi povas ekspliki la vorton pli bone al mi, se mi eraras?\nEble ankau\u0306 kun samsignifaj vortoj en aliaj lingvoj (nederlanda, franca, angla, germana...) ?"}, {"text_idx": "#000088", "text": "Nek la difinoj nek la ekzemplofrazoj en PIV povas esti elcherpaj. Lau mia sento, chi-kaze ambau lauas la jam cititan rusan verbon, sed eble ne sukcesas difini (ne \u201ctrafas difini\u201d, iuj dirus) plene same.\nAliaj uzas \u201cinterveni\u201d en kelkaj similaj kuntekstoj. Vershajne sen Zamenhofa au frutempa antecedento, kaj ankau sen PIVa apogo.\nEsperanto multloke suferas, au spertas, tiajn regionismojn kaj uzojn ne plene normighintajn. Ne chiam facilas decidi pri la tre relativa koncepto de \u201cghusteco\u201d."}, {"text_idx": "#000089", "text": "Ankau\u0306 mi jam pensis pri \u201cinterveno\u201d sed samkiel vi, mi trovis, ke PIV ne apogas.\nDo nun mi decidis starigi demandon al chat GPT kaj g\u0302i donas la vorton \u201cprezentado\u201d. Bona trovo, lau\u0306 mi."}, {"text_idx": "#000091", "text": "Antau\u0306 kelkaj tagoj c\u0302i tie en komento mi mem uzis la vorton \u201ctrovi\u201d en la signifo de \u201copinii\u201d (opinii ne bone sonis en la frazo). Kiam mi lernis Esperanton, tio estis pekego, sed s\u0302ajne nun sankciita* de PIV (kaj ankau\u0306 jam uzata de Zamenhof).\nC\u0302ar ne en c\u0302iuj lingvoj oni povas uzi \u201ctrovi\u201d por opinii, pli bonas eviti tian uzon."}, {"text_idx": "#000097", "text": "Kiel kurdlingvaj dividoj malhelpas aliron al informojRusiaj diplomatoj reagas al nova lingvoleg\u0302o en Kirgizio, revenigante kolonian pasinteconTiuj fotoj montras la historion de la \u2018rusaj dometoj\u2019 en Havano, Kubo"}]